

**PRAVILNIK O STUDIRANJU NA KATOLIČKOM BOGOSLOVNOM FAKULTETU SVEUČILIŠTA U SPLITU**

**Split, 2025.**

Na temelju članka 19. st. 3. točka 2. Zakona o visokom obrazovanju i znanstvenoj djelatnosti (NN 119/2022), članka 22. st. 2. Statuta Katoličkog bogoslovnog fakulteta Sveučilišta u Splitu, Fakultetsko vijeće na svojoj -- redovitoj sjednici održanoj dana \_\_. \_\_ 2025. godine donijelo je

**PRAVILNIK O STUDIRANJU NA KATOLIČKOM BOGOSLOVNOM FAKULTETU SVEUČILIŠTA U SPLITU**

**Uvodna odredba**

**Članak 1.**

1. Sveučilišni studij na Katoličkom bogoslovnom fakultetu (dalje: Fakultet) izvodi se na sljedeće tri razine:
2. Sveučilišni prijediplomski studij,
3. Sveučilišni diplomski studij odnosno sveučilišni integrirani studij koji obuhvaća prvu i drugu razinu te
4. Doktorski studij.
5. Ovim se Pravilnikom pobliže uređuju studijski programi, ustroj i izvedba studija te sustav studiranja s pravima i dužnostima studenata koji pohađaju studijske programe prve i druge razine. Sustav i pravila studiranja na doktorskom studiju Fakulteta, koji integrira drugi i treći ciklus studija prema crkvenim propisima, uređeni su posebnim pravilnikom.
6. Ovaj je Pravilnik mjerodavan i za studente obuhvaćene programom međunarodne dolazne mobilnosti u mjeri u kojoj njihova prava i obaveze nisu uređeni posebnim pravilnikom i drugim propisima kojima se uređuje akademska mobilnost.
7. Svi se studijski programi izvode u skladu s crkvenim i državnim zakonodavstvom.

**I. STUDIJI**

**Vrste i razine studija**

**Članak 2.**

Sveučilišni studij prve i druge razine na Fakultetu izvodi se kao:

* Sveučilišni integrirani filozofsko-teološki studij
* Sveučilišni prijediplomski teološko-katehetski studij
* Sveučilišni diplomski teološko-katehetski studiji

**Trajanje sveučilišnih studija**

**Članak 3.**

1. Sveučilišni integrirani studij na Fakultetu izvodi se u trajanju od pet godina.
2. Do kraja sveučilišnog integriranog studija, student mora prikupiti najmanje 300 ECTS bodova.
3. Sveučilišni prijediplomski studij na Fakultetu izvodi se u trajanju od tri godine.
4. Do kraja sveučilišnog prijediplomskoga teološko-katehetski studija, student mora prikupiti najmanje 180 ECTS bodova.
5. Sveučilišni diplomski teološko-katehetski studiji na Fakultetu izvodi se u trajanju od dvije godine.
6. Do kraja sveučilišnoga diplomskog studija student mora prikupiti najmanje 120 ECTS bodova.

**Studijski program**

**Članak 4.**

1. Sveučilišni integrirani studij ustrojava se sukladno studijskom programu koji je odobrio Senat Sveučilišta u Splitu na prijedlog Fakultetskog vijeća.
2. Prijedlog studijskog programa mora biti u skladu sa Apostolskom konstitucijom o crkvenim sveučilištima i fakultetima *Veritatis gaudium*, Naputkom o visokim katehetskim učilištima (Institutima) Dikasterija za kulturu i obrazovanje, Zakonom kojim se uređuje visoko obrazovanje i znanstvena djelatnost, propisima kojima se uređuje osiguranje kvalitete u visokom obrazovanju i znanstvenoj djelatnosti, Statutom Fakulteta te drugim općim aktima Sveučilišta.
3. Postupak izmjena i dopuna studijskih programa pokreće se odlukom Fakultetskog vijeća na prijedlog dekana, pročelnika katedre i dvije trećine članova Fakultetskog vijeća koji to zatraže pisanim putem.

**Studij u redovitom i izvanrednom statusu**

**Članak 5.**

1. Student upisuje studij u redovitom ili izvanrednom statusu.
2. Student upisan u redovitom statusu upisuje u pravilu 60 ECTS bodova u akademskoj godini u skladu s izvedbenim planom studija te studira u sklopu pune nastavne satnice.
3. Student upisan u izvanrednom statusu upisuje u pravilu 30 do 60 ECTS bodova u akademskoj godini u skladu s izvedbenim planom studija te studira u sklopu pune ili prilagođene nastavne satnice.

**Izvedbeni plan nastave**

**Članak 6.**

1. Sveučilišni studiji na Fakultetu izvode se prema izvedbenom planu koji donosi Fakultetsko vijeće.
2. Izvedbeni plan nastave (Red predavanja) odobrava Fakultetsko vijeće prije početka akademske godine.
3. Izvedbenim planom nastave utvrđuju se:
* nastavnici i suradnici koji izvode nastavu prema nastavnom programu;
* mjesto izvođenja nastave;
* početak i završetak te satnica izvođenja nastave;
* oblici nastave (predavanja, seminari, vježbe, konzultacije, provjere znanja i dr.);
* način polaganja ispita, ispitni rokovi i mjerila ispitivanja;
* popis literature za studij i ispite;
* mogućnost izvođenja nastave na stranom jeziku;
* mogućnost izvođenja nastave na daljinu;
* ostale činjenice važne za uredno izvođenje nastave.
1. Izvedbeni plan nastave obavezno se objavljuje na oglasnoj ploči i mrežnoj stranici Fakulteta prije početka nastave u akademskoj godini.
2. Iznimno se promjena izvedbenog plana nastave, zbog opravdanih razloga, može obaviti i tijekom akademske godine.

**Akademska godina i kalendar nastave**

**Članak 7.**

1. Akademska godina započinje 1. listopada tekuće kalendarske godine, a završava 30. rujna sljedeće kalendarske godine.
2. Iznimno od st. 1. ovog članka, kada je tako uređeno izvedbenim planom studija, nastava može započeti prije početka akademske godine, ali ne ranije od 1. rujna.
3. Sveučilišni kalendar donosi Senat najkasnije do 1. svibnja tekuće kalendarske godine.
4. Kalendar nastave sadrži okvirne odrednice o početku i završetku nastave, u odnosu na sve modele provjere stečenih ishoda učenja, broju nastavnih tjedana i redovitih ispitnih rokova, podatke o državnim blagdanima i važnim sveučilišnim i fakultetskim događajima te druge podatke od značenja za održavanje nastave.

**II. STUDENTI**

**Status studenta**

**Članak 8.**

1. Status studenta stječe se upisom na Fakultet i dokazuje se studentskom ispravom koju izdaje Fakultet.
2. Student može biti redoviti, izvanredni, gostujući student i gost slušač.
3. Upisnik i evidencije studenata vodi Studentska služba Fakulteta.
4. Pri upisu student potpisuje privolu o raspolaganju osobnim podatcima u svrhu studiranja.
5. Status studenta prestaje:
* Završetkom studija
* Ispisom sa studija
* Isključivanjem sa studija u postupku i uz uvjete utvrđene Statutom ili drugim općim aktom Fakulteta
* Ako student ne završi studij u roku koji je utvrđen zakonom kojim se uređuje visoko obrazovanje i znanstvena djelatnost

**Redoviti student**

**Članak 9.**

1. Redoviti student studira prema programu koji se temelji na punoj nastavnoj satnici (puno radno vrijeme).
2. Trošak redovitoga studija u cijelosti se ili djelomično subvencionira iz državnoga proračuna. Participacija u troškovima studija određuje se ovisno o uspjehu koji je student postigao na razredbenom postupku te uspjehu tijekom studija.
3. Status redovitog studenta ima student za vrijeme propisanoga trajanja studija, a najdulje za vrijeme koje je dvostruko dulje od propisanoga trajanja studija, odnosno do kraja akademske godine u kojoj taj rok istječe. U vrijeme trajanja studija ne uračunava se vrijeme mirovanja studija.
4. Redoviti studenti u pravilu studiraju na jednom sveučilišnom studiju. Izrazito uspješni studenti mogu uz odobrenje Fakultetskog vijeća istodobno redovito studirati na još jednom sveučilišnom studiju.

**Izvanredni student**

**Članak 10.**

1. Izvanredni student studira prema programu koji se temelji na punoj ili prilagođenoj nastavnoj satnici.
2. Trošak izvanrednog studija u cijelosti plaća student.

**Gostujući student**

**Članak 11.**

1. Gostujući student je redoviti ili izvanredni student drugog visokog učilišta koji upisuje dijelove studijskog programa na Fakultetu, sukladno posebnom ugovoru s visokim učilištem o priznavanju ECTS bodova. Status gostujućeg studenta traje najdulje jednu akademsku godinu.
2. Prava i obveze gostujućeg studenta, način podmirivanja troškova njegova studija, mogućnost nastavka studija na visokom učilištu i druga pitanja vezana uz status gosta studenta, uređuju se ugovorom s drugim visokim učilištem.

**Gost slušač**

**Članak 12.**

Pojedine predmete iz studijskih programa, uz odobrenje Fakultetskog vijeća te uz plaćanje, mogu pohađati i gosti slušači. Njima nije moguće, osim u iznimnim slučajevima koje odobrava FV, stjecati ECTS bodove te polagati ispite iz odslušanih predmeta.

**Student kategorizirani sportaš / vrhunski umjetnik**

**Članak 13.**

1. Status studenta kategoriziranog sportaša dokazuje se odgovarajućim rješenjima o kategorizaciji Hrvatskog olimpijskog odbora, Hrvatskog paraolimpijskog odbora ili Hrvatskog sportskog saveza gluhih.
2. Status vrhunskog umjetnika dokazuje se potvrdom o članstvu u Hrvatskoj zajednici samostalnih umjetnika ili umjetničkoj strukovnoj udruzi, ili na temelju potvrde ovlaštenog tijela Umjetničke akademije.
3. Status studenta iz točke 1. i 2. ovog članka utvrđuje se na početku akademske godine za tekuću akademsku godinu.

**Student s invaliditetom**

**Članak 14.**

1. Student s invaliditetom je student koji zbog dugotrajne bolesti, smetnji ili tjelesnih oštećenja ima stalne, povremene ili privremene teškoće u realizaciji svojih svakodnevnih akademskih aktivnosti, koji se susreće s preprekama u okolini koje ga sprečavaju u potpunom i učinkovitom izvršavanju studentskih obveza sukladno studijskom programu, izvedbenom planu studija i drugim aktima koji se odnose na studiranje.
2. Status studenta s invaliditetom dokazuje se odgovarajućom dokumentacijom na temelju koje se stječu prava na posebne akademske prilagodbe.
3. Po potrebi, Fakultet imenuje povjerenika za studente s invaliditetom koji prati potrebe studenata s invaliditetom radi poboljšanja njihovih uvjeta studiranja.

**Skraćeni studij**

**Članak 15.**

1. Posebno uspješnim studentom smatra se student koji je sve ispite iz niže godine studija položio s najnižom prosječnom ocjenom 4,50 i koji nije ponavljao nijednu godinu.
2. Posebno uspješnom studentu Fakultet može na njegov zahtjev odobriti završetak studija u vremenu kraćem od propisanoga trajanja studija, odnosno može mu se odobriti upis više od 30 ECTS bodova po semestru.
3. Posebno uspješnom studentu može se odobriti upis još jednog studija ukoliko zadovolji uvjete predviđene za upis na studij.
4. Posebno uspješnog studenta može se osloboditi od plaćanja participacije u troškovima drugog studija.

**Priznavanje ranijeg neformalnog i informalnog učenja**

**Članak 16.**

Studentima preddiplomskog i diplomskog sveučilišnog studija mogu se vrednovati i priznati rezultati prethodnog neformalnog i informalnog učenja u skladu s važećim pravnim aktima Sveučilišta i Fakulteta.

**Prava i obaveze studenata**

**Članak 17.**

1. Student ima pravo:
* uredno pohađati nastavu, izvršiti obveze predviđene studijskim programom i izvedbenim planom te općim i pojedinačnim aktima Sveučilišta i Fakulteta;
* sudjelovati u vrednovanju kvalitete nastave i nastavnika na način predviđen općim aktom Sveučilišta;
* upisati Viši semestar ili godinu ako je ispunio sve obveze utvrđene studijskim programom i izvedbenim planom studija;
* polagati ispite na način i u rokovima kako je to utvrđeno općim i pojedinačnim aktima Sveučilišta i Fakulteta;
* dovršiti studij prema upisanom programu u rokovima predviđenim općim aktom Sveučilišta.
* na kvalitetan studij i obrazovni proces kako je to predviđeno studijskim programom;
* na slobodu mišljenja i iskazivanja stavova tijekom nastave i drugih aktivnosti na Fakultetu;
* na sudjelovanje u stručnom i znanstvenom radu;
* na konzultacije i mentorski rad;
* na završetak studija u kraćem roku;
* na slobodno korištenje knjižnica i ostalih izvora informacija;
* na upisivanje predmeta iz drugih programa, sukladno Statutu i na njemu utemeljenim propisima Sveučilišta;
* na sudjelovanje u odlučivanju, sukladno Statutu Fakulteta;
* na pritužbu za slučaj povrede nekog od njegovih prava predviđenih zakonom ili općim aktima;
* na sudjelovanje u radu studentskih organizacija;
* na odgovarajuću psihološku, duhovnu, te druge oblike savjetodavne potpore sukladno općem aktu Sveučilišta;
* na druga prava predviđena Statutom i drugim općim aktima Fakulteta.
1. Student ima obveze:
* poštivati red studija i opće akte Sveučilišta i Fakulteta;
* čuvati ugled i dostojanstvo Sveučilišta i Fakulteta, studenata, nastavnika i drugih članova akademske zajednice;
* ponašati se sukladno etičkom kodeksu pripadnika akademske zajednice;
* redovito pohađati nastavu.

**Subvencioniranje troškova školarine**

**Članak 18.**

1. Student državljanin Republike Hrvatske odnosno državljanin druge članice Europske unije koji studira u redovitom statusu na sveučilišnom integriranom filozofsko-teološkom studiju, sveučilišnom prijediplomskom teološko-katehetskom studiju ili sveučilišnom diplomskom teološko-katehetskom studiju koji se financira sredstvima državnog proračuna, ostvaruje pravo na subvencioniranje troškova školarine u cijelosti iz državnog proračuna, u skladu s posebnom uredbom koju donosi Vlada Republike Hrvatske.
2. Student iz st. 1. ovog članka može biti u radnom odnosu ili obavljati samostalnu djelatnost obrta ili drugog slobodnog zanimanja.
3. Posebno uspješnom studentu iz članka 15. ovog Pravilnika, ministar može odobriti upis još jednog studija u redovitom statusu, uz subvencioniranje troškova školarine u cijelosti iz državnog proračuna.
4. Student koji studira u izvanrednom statusu snosi troškove studija u cijelosti.

**Sudjelovanje u radu Fakulteta**

**Članak 19.**

1. Studenti imaju pravo i dužnost sudjelovati u izborima za Studentski zbor KBF-a Sveučilišta u Splitu.
2. Izabrani članovi Studentskog Zbora su predstavnici studenata u Fakultetskom vijeću.
3. Izbori za članove Studentskog Zbora vrše se prema odredbama Statuta Studentskog Zbora KBF-a i Pravilnika o izboru za studentski zbor.
4. Mandat članova Zbora traje dvije godine.

**Pravo na mirovanje studentskog statusa**

**Članak 20.**

1. Pravo na mirovanje studentskih obveza student ima za vrijeme:
* redovničkog novicijata
* vojne obveze
* za vrijeme trudnoće
* za studenticu majku ili studenta oca koji se koriste porodiljinim dopustom do godine dana djetetova života
* za vrijeme bolesti koja ga u duljem razdoblju sprječava u redovitom ispunjavanju obveza studija; za vrijeme međunarodne razmjene ukoliko ona traje duže od 30 dana, a tijekom koje student ne stječe ECTS bodove
* iz drugih opravdanih razloga
1. O zahtjevu za mirovanje prava i obveza studenta Fakultet odlučuje rješenjem. Protiv ovoga rješenja može se pokrenuti upravni spor.
2. U slučaju iz stavka 1. ovoga članka studentu se produljuje rok za završetak studija za onoliko vremena koliko je trajalo mirovanje prava i obveza.
3. Ukoliko se studijski program izmijenio tijekom vremena mirovanja studentskih obveza, student mora položiti razlikovne ispite i ispuniti druge obveze koje su uvedene izmjenama studijskog programa.

**Stegovna odgovornost studenta**

**Članak 21.**

U slučaju povrede Statuta, Etičkog kodeksa, Pravilnika o ustroju i djelovanju Fakulteta ili ovog Pravilnika protiv studenta se pokreće stegovni postupak sukladno Pravilniku o stegovnoj odgovornosti studenata.

**Nagrade studentima**

**Članak 22.**

1. Prigodom dana Fakulteta, Fakultet dodjeljuje nagrade najboljim studentima prema Pravilniku o nagrađivanju.
2. Oblik i sadržaj nagrade predlaže dekan, a potvrđuje Fakultetsko vijeće.

**Prestanak statusa studenta**

**Članak 23.**

1. Status studenta prestaje:
* završetkom studija
* ispisom sa studija, s danom izdavanja ispisnice
* ako ne upiše akademsku godinu u propisnom roku
* ako u dvije uzastopne akademske godine ne ostvari barem 35 ECTS bodova
* istekom vremena dvostruko duljeg Od propisanog trajanja studija i to tako da se u vrijeme trajanja studija ne uračunava vrijeme mirovanja obveza studenta
* ako ni nakon ponovnog upisa ni četvrti put ne položi ispit iz istog nastavnog predmeta
* isključenjem temeljem stegovne odluke, s danom kad rješenje o isključenju postane pravomoćno
* u drugim slučajevima predviđenim općim aktom Fakulteta.
1. Student koji se želi ispisati sa studija podnosi zamolbu za ispis Studentskoj službi, a prije toga je dužan podmiriti sve financijske obveze prema Fakultetu, vratiti zadužene knjige i pomagala te dokaz o tome priložiti uz zamolbu za ispis.
2. Studentu koji se ispisao sa studija izdaje se ispisnica s naznakom vremena studiranja, ukupno stečenim ECTS bodovima te popisom položenih ispita s pripadajućim ECTS bodovima i postignutim ocjenama.
3. Osoba koja je izgubila status studenta temeljem stegovne odluke nema pravo nastavka studija niti ponovnog upisa studija na Fakultetu.

**Evidencija i zbirke podataka**

**Članak 24.**

1. Fakultet u elektroničkom obliku vodi evidencije i zbirke podataka te obrađuje prikupljene osobne i druge podatke za obavljanje poslova iz svoje nadležnosti, a navedene evidencije može voditi i u tiskanom obliku.
2. Fakultet vodi sljedeće evidencije o osobnim podacima studenta:
* evidenciju prijavljenih za postupke upisa na studij i programe stručnog usavršavanja koja uključuje i rezultate postupka
* evidenciju studenata i polaznika programa stručnog usavršavanja
* osobni karton studenata i polaznika programa stručnog usavršavanja
* evidenciju o ispitima i drugim studijskim obvezama
* evidenciju izdanih isprava o završetku studija te stečenih akademskih i stručnih naziva i akademskih stupnjeva
* druge evidencije propisane zakonom te drugim općim aktima Sveučilišta i Fakulteta

**III. UPIS NA STUDIJ**

**Pravo i način upisa na studij**

**Članak 25.**

1. Integrirani prijediplomski i diplomski sveučilišni studij i prijediplomski sveučilišni studij može upisati osoba sa završenom srednjom školom u trajanju od četiri godine sukladno uvjetima koje objavljuje Fakultet.
2. Diplomski sveučilišni studij može upisati osoba koja je završila odgovarajući prijediplomski studij sukladno uvjetima koje objavljuje Fakultet.
3. Osobe koje nemaju hrvatsko državljanstvo, a potječu iz Europske unije, prilikom upisa na studij imaju jednak status kao i hrvatski državljani.

**Prijave za upis**

**Članak 26.**

1. Prijave za upis na Fakultet obavljaju se putem portala Državne mature.
2. Upute, način te uvjete upisa objavljuju se na mrežnim stranicama Fakulteta

**Upis u prvu godinu sveučilišnog prijediplomskog i integriranog studija**

**Članak 27.**

1. Upis na sveučilišni prijediplomski studij, kao i na sveučilišni integrirani studij Fakulteta provodi se nakon položenog ispita državne mature ili razredbenog ispita.
2. Osoba ostvaruje pravo na upis u prvu godinu sveučilišnog prijediplomskog ili integriranog studija ukoliko je ostvarila potrebno mjesto na rang listi pristupnika.
3. Pristupnik koji je ostvario pravo na upis mora se u propisanom roku upisati u akademsku godinu za koju se je kandidirao ili polagao razredbeni ispit.

**Upis u višu godinu studija**

**Članak 28.**

1. Student stječe pravo upisa na višu godinu studija ako je do upisnog roka uredno izvršio sve propisane obveze iz studijskog programa i izvedbenog nastavnog plana te stekao propisani broj bodova za upis u višu godinu studija. Ako je student u tekućoj godini upisao predmete iz dviju godina studijskog programa, smatrat će se studentom više godine studija ako je iz te godine studijskog programa upisao najmanje 42 ECTS bod. Prilikom upisa završne godine student ima pravo na upis dodatnih 15 ECTS bodova.
2. Student kojemu su ostali neostvareni ECTS bodovi jedino iz završne godine, uvijek se smatra studentom te završne godine studijskog programa.
3. Upis u višu godinu studija registrira se u Studentskoj službi popunjavanjem za to propisanih obrazaca.

**Upis nepoloženih predmeta**

**Članak 29.**

1. Redoviti student koji do upisnog roka nije uredno izvršio sve obveze iz studijskog programa i izvedbenog nastavnog plana, tj. nije položio ispite koji su uvjet iz studijskog programa i stekao propisane ECTS bodove, mora ponovno upisati nepoložene predmete.
2. Uz nepoložene predmete student upisuje i predmete iz više godine studija sukladno studijskom programu do vrijednosti ukupno 60 ECTS bodova, ali tako da ukupne studijske obveze u pojedinom semestru u pravilu iznose 30 ECTS bodova.

**Pravo prijelaza studenata s drugih visokih učilišta**

**Članak 30.**

1. Prijelaz na srodan studij i iste razine moguće je samo s nekog drugog katoličkog sveučilišta, crkvenog sveučilišta i fakulteta i crkvenih instituta.
2. Prijelaz studenta obavlja se na temelju rješenja o priznavanju postignutih ECTS bodova.
3. Fakultetsko vijeće može, na prijedlog prodekana za nastavu, za osobe iz stavka 1. ovoga članka odrediti prikupljanje dodatnih ECTS bodova, odnosno polaganje razlikovnih ispita.
4. Zbroj prijelaznika i vlastitih studenata ne može biti veći od upisnih kvota pojedinih studijskih program.

**Uvjeti prijelaza**

**Članak 31.**

1. Studentu koji prelazi s drugog učilišta na Fakultet Povjerenstvo za prelaske studenata s drugih učilišta provjerava potrebnu dokumentaciju, predlaže uvjete upisa i tijeka studiranja, a Fakultetsko vijeće odobrava upis.
2. Prelaske s jednog na drugi studij ili odsjek unutar Fakulteta, nakon pisane zamolbe studenta koja sadrži obrazloženje i/ili drugu pisanu dokumentaciju, po prijedlogu prodekana za nastavu odobrava Fakultetsko vijeće.
3. Prelasci se mogu ostvariti na početku akademske godine ili najkasnije do isteka razdoblja za upis u izvanrednom roku.

**Voditelji i mentori**

**Članak 32.**

1. Svakoj studijskoj godini Fakultetsko vijeće može dodijeliti voditelja, čija je zadaća briga oko studiranja, s posebnim naglaskom na upute o uspješnom studiranju.
2. Posebno nadarenom studentu diplomskog i preddiplomskog studija, na njegov zahtjev ili na preporuku nekoga od nastavnika, Fakultetsko vijeće može dodijeliti posebnog voditelja koji ga usmjerava u studiju te prati njegov rad i postignuća.
3. Na zahtjev pojedinoga studenta kojega se tiče ili dvije trećine studenata pojedine studijske godine, razmotrivši razloge, kao i procjenom o neispunjavanju preuzetih obaveza, nakon što je čulo njegove argumente, Fakultetsko vijeće može opozvati voditelja/mentora i imenovati drugoga.

**IV. ORGANIZACIJA NASTAVE**

**Izvedba i pohađanje nastave**

**Članak 33.**

1. Nastava iz pojedinoga predmeta ustrojava se po semestrima u skladu s nastavnim planom i programom kojeg donosi Fakultetsko vijeće te ne može trajati dulje od dva semestra.
2. Izvedbenim planom studija definiraju se ustroj i način izvođenja studija u punoj odnosno prilagođenoj nastavnoj satnici.
3. Ako se na studijski program upisuju studenti u izvanrednom statusu, u izvedbenom planu studija posebno se definira ustroj studija i način izvođenja studija u izvanrednom statusu.
4. Upisom pojedinog predmeta, bilo obveznog bilo izbornog, seminara ili vježbi, koji pripadaju studijskom programu student preuzima sve obveze predviđene planom i programom tog predmeta.
5. Nastava se izvodi na hrvatskom jeziku. Nastava se može izvoditi na jednom od svjetskih jezika, ako je izvođenje nastave na jednom od svjetskih jezika utvrđeno programom, odnosno izvedbenim planom.

**Oblici provođenja nastave**

**Članak 34.**

1. Nastava se u pravilu izvodi u obliku predavanja, seminara, vježbi.
2. Ostale su vrste nastave praktična nastava, terenska nastava, konzultacije, mentorske konzultacije, stručna praksa, sudjelovanje studenata u stručnom i istraživačkom radu, umjetničko nastavne produkcije i drugo.
3. Odlukom Senata Sveučilišta, u izvanrednim okolnostima kad bi zbog sigurnosti, zdravlja ljudi ili kojeg drugog opravdanog razloga više sile izvođenje nastave, u smislu odredbi ovog Pravilnika bilo onemogućeno ili otežano, nastava i ispiti mogu se organizirati i u virtualnom okruženju uz korištenje dostupnih informacijskih tehnologija.
4. Stručna praksa se ravna i izvodi prema Pravilniku o stručnoj praksi studenata KBF-a Sveučilišta u Splitu.

**Obvezni predmeti**

**Članak 35.**

1. Obvezne predmete student je dužan pohađati u akademskoj godini i semestru prema studijskom programu odnosno izvedbenom planu nastave.
2. Ukoliko student nije ispunio sve obveze predviđene predmetom, dužan je ponovno upisati i pohađati predavanja ili u dogovoru s predmetnim nastavnikom ispuniti uvjete za pristupiti ispitu.

**Izborni predmeti**

**Članak 36.**

1. Izborne predmete studenti izabiru sami iz ponude izbornih predmeta svog studijskog smjera prema uvjetima dotičnog studijskog programa odnosno izvedbenog plana nastave.
2. Izborni se predmet izvodi ukoliko se za njega prijavilo najmanje 3 studenata, osim ako predmetni nastavnik ne odredi drugačije.
3. Izborni predmet postaje obvezan za studenta koji ga upiše. Jednom upisani izborni predmet student je dužan odslušati i izvršiti sve obveze s tog predmeta.
4. Iznimno, ukoliko iz opravdanih razloga student ne može izvršiti obveze predviđene izbornim predmetom, može odjaviti, tj. poništiti odabrani izborni predmet u Studentskoj službi u prva dva tjedna nastave određenog predmeta.
5. Student koji je upisao i položio neki predmet na drugim sastavnicama Sveučilišta u Splitu ili na nekom drugom sveučilištu u Republici Hrvatskoj, može zatražiti priznavanje tog ispita predmeta pod uvjetom da je položeni predmet sukladan studijskom programu odnosno izvedbenom planu nastave te da za njega postoji prepoznatljiva ECTS vrijednost.
6. Predmet koji student pohađa na drugoj sastavnici upisuje se u studentsku ispravu. Nositelj predmeta potvrđuje ispunjenje studentovih obveza upisom ECTS bodova i ocjene te svojim potpisom na studentsku ispravu. ECTS bodovi stečeni na drugom studijskom programu dokazuju se podnošenjem na uvid ovjerenog prijepisa ocjena i ECTS bodova.

**Seminari**

**Članak 37.**

1. Seminar je oblik nastave koji se provodi radi šireg i dubljeg upoznavanja studenata s materijom nastavnih predmeta, radi obrade pojedinosti iz nastavnoga programa određenog predmeta i radi uvođenja studenata u znanstveni rad.
2. Student je dužan upisati seminare u skladu sa studijskim programom i izvedbenim planom.
3. Seminar se izvodi ukoliko se za njega prijavi najmanje 3 studenata, a na njemu može sudjelovati najviše 10 studenata.

**Vježbe**

**Članak 38.**

Vježbe su oblik nastave kojim se provode postupci s konkretnim zadatcima iz određenog nastavnog predmeta ovisno o programskim načelima studija.

**Terenska nastava**

**Članak 39.**

Terenska nastava je oblik nastave koji se izvodi izvan prostora Fakulteta te obuhvaća stručne posjete lokalitetima i institucijama radi upotpunjavanja znanja i vještina, a u okviru programa i izvedbenog nastavnog plana.

**Konzultacije**

**Članak 40.**

1. Konzultacije su oblik nastave koji omogućuje studentima da u razgovoru s nastavnicima i suradnicima razjasne složenije dijelove studijskog gradiva prije pristupanja ispitu te izradbe seminarskih i diplomskih radova.
2. Vrijeme za konzultacije nastavnika i suradnika objavljuje se na mrežnoj stranici te na oglasnoj ploči Fakulteta.

**Opterećenje studenata**

**Članak 41.**

1. ECTS bodovi predstavljaju brojčanu vrijednost pridodanu pojedinom predmetu koja označava rad studenata potreban za ispunjavanje svih predviđenih obveza na kolegiju uključujući i polaganje ispita, odnosno vrijeme potrebno za postizanje ciljeva programa u terminima očekivanih ishoda učenja i stečenih kompetencija
2. 1 ECTS bod odgovara radnom opterećenju studenta Od 30 radnih sati, uključujući aktivnu nastavu, ispite i sve aktivnosti potrebne za polaganje ispita.
3. Redoviti student u jednom semestru upisuje 30 bodova, sukladno studijskom programu.
4. Studentu koji redovito ispunjava svoje obveze može se omogućiti upis i više od 30 ECTS bodova s ciljem stjecanja šireg obrazovanja.
5. ECTS bodovi stječu se isključivo nakon uspješnog ispunjavanja svih predviđenih obveza i primjene prikladnih metoda za procjenjivanje postizanja definiranih ishoda učenja, odnosno položenog ispita.

**Dodjeljivanje ECTS bodova pojedinom kolegiju**

**Članak 42.**

1. ECTS bodovi dodjeljuju se studijskim obvezama studenta s obzirom na pojedini nastavni kolegij na temelju procijenjene prosječne količine rada koji student treba utrošiti kako bi stekao predviđene ishode učenja odgovarajućeg kolegija, pri čemu jedan ECTS bod u pravilu predstavlja ekvivalent 30 sati ukupnog prosječnog studentskog rada uloženog u stjecanje ishoda učenja.
2. Dodjeljivanje ECTS bodova pojedinom kolegiju obavlja se procjeni ukupno utrošeno radno vrijeme prosječnog studenta odgovarajućeg studijskog programa za potpuno stjecanje predviđenih ishoda učenja studenta tog kolegija nakon čega se pridjeljuje ECTS vrijednost u skladu sa stavkom 1. ovog članka.

**Pohađanje nastave**

**Članak 43.**

1. Studenti su dužni redovito pohađati nastavu.
2. Nastavnik prati redovitost pohađanja nastave.
3. Kriteriji na temelju kojih nastavnik utvrđuje redovitost pohađanja nastave su javni i navedeni su u izvedbenom Planu nastave i programu studija za svaki predmet.
4. Ako se upis na studij registrira samo propisanim obrascima, svaki nastavnik dužan je po završetku predavanja, seminara i vježbi u Tajništvo Fakulteta dostaviti popis studenata koji nisu zadovoljili svoju nastavnu obvezu.
5. Ako student nije ispunio nastavne obaveze u više od dva predmeta, semestar mu se ne može potvrditi.
6. S najviše dva predmeta u kojima student nije ispunio nastavne obaveze, semestar mu se potvrđuje, s obavezom da dotične predmete mora upisati u sljedećoj godini, pazeći na ukupan broj ECTS bodova po semestru.
7. Student može, uz opravdanje, izostati najviše do trećine predavanja. Studentu koji ne opravda izostanke ili izostane više od trećine predavanja nastavnik u ISVU-u uskraćuje pristup ispitu.
8. U nesporazumima i sporovima posreduje prodekan za nastavu, a rješenje donosi FV.

**Kolizije**

**Članak 44.**

Preklapanje satnice (kolizije), koje nastaje zbog ponavljanja nepoloženog predmeta, rješava prodekan za nastavu koji o istima pisanim putem obavještava predmetne nastavnike.

**V. PROVJERA STEČENIH ISHODA UČENJA, ISPITI I OCJENE**

**Načini provjere stečenih ishoda učenja**

**Članak 45.**

1. Provjera stečenih ishoda učenja studenata može se provoditi kroz sljedeće modele: standardni nastavno – ispitni model te model integrirane nastave i kontinuiranog vrednovanja studenata.
2. Standardni nastavno – ispitni model predstavlja model u kojem se provjera stečenih ishoda učenja i vrednovanje studenata obavlja tijekom neposredne nastave i na kolokvijima, a konačna ocjena se utvrđuje na ispitu.
3. Model integrirane nastave i kontinuiranog vrednovanja studenata predstavlja model u kojem se provjera stečenih ishoda učenja i vrednovanje studenata, umjesto polaganjem ispita, obavlja kroz kontinuirano vrednovanje studenata tijekom neposredne nastave i kroz sve oblike ostvarivanja studija, bodovanjem različitih studentskih postignuća te putem najmanje dvije parcijalne provjere znanja, temeljem čega se u pravilu tijekom zadnjeg tjedna semestra u kojem se izvodi nastava, utvrđuje konačna ocjena.
4. Konačnu ocjenu na temelju modela iz st. 3. ovog članka može ostvariti student koji je zadovoljio sve propisane obveze utvrđene studijskim programom za taj kolegij.
5. Kod primjene modela iz st. 3. ovog članka, student koji nije ostvario prolaznu ocjenu, ima pravo konačnu ocjenu ostvariti polaganjem ispita koji se održava u redovitom jesenskom ispitnom roku, osim ako studijskim programom nije drugačije određeno.
6. O modelu provjere stečenih ishoda učenja studenata odlučuje Fakultetsko vijeće.

**Ispiti i druge provjere**

**Članak 46.**

1. Znanje i vještine studenata mogu se provjeravati i vrednovati tijekom nastave (kolokviji, praktične zadaće, seminarski radovi, umjetnički nastupi, umjetnička nastavna produkcija, projektni zadaci i sl.) i/ili na ispitu iz predmeta.
2. Student koji nije izvršio obveze utvrđene studijskim programom i izvedbenim planom nastave iz pojedinog predmeta ne može pristupiti ispitu iz tog predmeta.
3. Ispiti mogu biti teorijski ili praktični, a polažu se samo u pisanom obliku, samo usmeno, i pisano i usmeno ili izvedbom/prezentacijom praktičnog rada odnosno realizacijom i prezentacijom umjetničkog zadatka, Praktični dio ispita može se obaviti odvojeno od teorijskog. Cjelokupni ispit mora završiti u najviše pet radnih dana, osim u posebno opravdanim slučajevima.
4. Usmeni ispit u pravilu traje najviše četrdesetpet (45) minuta, a pisani ispit najviše devedeset (90) minuta.
5. Ispitivač je redovito nastavnik dotičnoga predmeta, a zbog njegove spriječenosti ili nemogućnosti pročelnik katedre ili dekan mogu odrediti drugoga nastavnika da obavi ispite.
6. Pisani dio ispita može biti eliminacijski. Student ima pravo dobiti na uvid ocijenjeni rad pisanog dijela ispita.

**Ispitni rokovi**

**Članak 47.**

1. Ispitni rokovi mogu biti redoviti i izvanredni.
2. Redoviti ispitni rokovi za standardni nastavno – ispitni model su zimski, ljetni i jesenski, dok je redoviti ispitni rok za model integrirane nastave i kontinuiranog vrednovanja studenata jesenski.
3. Ispitni se rokovi utvrđuju za cijelu akademsku godinu prije početka akademske godine.
4. Svaki od ispitnih rokova traje najmanje tri tjedna.
5. U redovitim ispitnim rokovima za svaki predmet treba odrediti najmanje dva ispitna termina s razmakom koji ne smije biti kraći od 14 dana.
6. U izvanrednim ispitnim rokovima za svaki se predmet utvrđuje po jedan ispitni termin.
7. Ispitu može pristupiti student koji je zadovoljio sve propisane obveze utvrđene izvedbenim planom nastave.
8. Usmeni dio ispita je javan.
9. Ako za to postoje opravdani razlozi, student može tražiti ograničenu prisutnost javnosti.
10. Kad je to potrebno iz etičkih razloga, može se ograničiti prisutnost javnosti na ispitu.
11. Pravo uvida u ispitnu dokumentaciju ima student i druga osoba koja dokaže da za to ima pravni interes. Odobrenje za uvid u dokumentaciju daje dekan ili osoba koju on ovlasti.

**Broj izlazaka na ispit**

**Članak 48.**

1. Ispit se iz istog predmeta može polagati najviše četiri puta tijekom jedne akademske godine.
2. Četvrti put polaže se pred ispitnim povjerenstvom.
3. Student koji četvrti put nije položio ispit iz istog predmeta, obvezan je ponovno upisati taj predmet.
4. Svoj identitet student potvrđuje osobnom iskaznicom ili propisanom studentskom ispravom.

**Članak 49.**

1. Student koji je prekinuo studij može ga nastaviti u roku od najviše deset godina od njegova prekida.
2. Nastavkom studija student prihvaća nove studijske programe.
3. Studenti koji su izgubili pravo studiranja ne mogu se ponovno upisati na isti Fakultet.
4. Studenti koji su izgubili pravo studiranja na drugim učilištima tretiraju se pojedinačno pri upisu na Fakultet.

**Prilagodba ispita za studente s invaliditetom**

**Članak 50.**

1. S obzirom na vrstu i stupanj invalidnosti, student s invaliditetom na njegovo traženje može se dopustiti odgovarajuća prilagodba ispita. To se osobito odnosi na:
* primjereno produljenje vremena za pisanje pisanog ispita,
* omogućavanje pisanja ispita uz pomoć asistenta (npr. asistent slijepom studentu čita pitanja, on odgovara nakon čega njegove odgovore asistent zapisuje na za to predviđeno mjesto ili slično),
* slijepom studentu pisani ispit snimiti na prikladan medij, kako bi ga mogao presnimiti na računalo, napisati sipit te vratiti odgovore u prikladnom mediju,
* slabovidnom studentu pravodobno pripremiti ispit na uvećanom tisku,
* omogućiti ostale primjerene prilagodbe pisanog ispita
1. Akademske prilagodbe ispita iz st. 1. ovog članka trebaju biti obavljene na način da ne ugrožavaju akademske standarde u skladu s postavljenim ishodima učenja koji su za sve studente jednaki.
2. Sve osobe na Fakultetu koje dođu na bilo koji način do informacija o studentu s invaliditetom dužne su čuvati te informacije kao profesionalnu tajnu.

**Ocjene**

**Članak 51.**

1. Uspjeh studenata na ispitu i drugim provjerama znanja izražava se sljedećim ocjenama: izvrstan (5) koja odgovara slovnoj ocjeni **A**, vrlo dobar (4) koja odgovara slovnoj ocjeni **B**, dobar (3) koja odgovara slovnoj ocjeni **C**, dovoljan (2) koja odgovara slovnoj ocjeni **D** i nedovoljan (1) koja odgovara slovnoj ocjeni **F**.
2. Prolazne ocjene su: izvrstan (5), vrlo dobar (4), dobar (3) i dovoljan (2).
3. Ocjena nedovoljan neprolazna je i upisuje se samo u evidenciju.
4. Studentu koji nije pristupio ispitu u ISVU se upisuje znak „0".
5. Izvedbenim planom studija može se propisati da neki oblici znanja ne podliježu provjeri ili da će se ocjenjivati ocjenom položio/-la ili nije položio/-la, bez brojčane oznake.

**Ocjenjivanje**

**Članak 52.**

1. Konačna ocjena uspjeha na svakom predmetu može se utvrđivati na temelju aktivnosti tijekom nastave i/ili na ispitu ako je on utvrđen nastavnim planom studija. Tijekom nastave mogu se vrednovati:
* nazočnost studenata na nastavi;
* aktivnosti studenata na nastavi utvrđene studijskim programom koje vode prema stjecanju bodova (sudjelovanje u raspravama, pismena priprema za rad u nastavi, rad na projektu, pisanje eseja, praktične vježbe, terenska istraživanja, e-učenje, seminarski rad i sI.)
* kolokviji kojima se postupno prate postignuća studenata.
1. Izvedbenim planom nastavnog predmeta propisuje se način na koji se vrednuju aktivnosti studenta tijekom nastave i uračunavaju u konačnu ocjenu predmeta.

**Prijava ispita**

**Članak 53.**

1. Student prijavljuje polaganje ispita kroz ISVU ili prijavnicom za ispit koja može biti propisana jednoobrazno za sve sastavnice Sveučilišta u Splitu.
2. Student je obvezan prijaviti ispit najkasnije dva radna dana prije održavanja ispita.

**Odjava ispita**

**Članak 54.**

Student može odjaviti polaganje ispita najkasnije 24 sata prije dana određenog za polaganje ispita i u tom slučaju smatrat će se da ispit nije niti prijavio (subote, nedjelje i blagdani se ne računaju).

**Pristup ispitu tijekom redovnog ispitnog roka**

**Članak 55.**

U redovnim ispitnim rokovima student ima pravo pristupiti ispitu iz istog predmeta dva putauz obvezan protok vremena od 14 dana između dvaju ispitnih termina.

**Objava rezultata ispita**

**Članak 56.**

1. Nastavnik je dužan priopćiti studentu rezultat usmenog ispita odmah po održanom ispitu, a rezultat pisanog dijela ispita najkasnije u roku od pet radnih dana od dana ispita.
2. Nastavnik je dužan obavijestiti studenta o postignutom uspjehu na ispitu prije upisa ocjene u studentsku ispravu ili ISVU.

**Prigovor na ocjenu**

**Članak 57.**

1. Ako student nije zadovoljan ocjenom na ispitu, ima pravo na prigovor koji podnosi pisanim putem dekanu i to u roku od 1 dana od službenog priopćenja ocjene.
2. Dekan, odnosno osoba koju on ovlasti, u roku od 1 dana od zaprimanja zahtjeva studenta imenuje povjerenstvo od tri člana koje odlučuje o prigovoru. Predmetni nastavnik treba biti jedan od članova povjerenstva, ali ne može biti predsjednik. Jedan član povjerenstva mora biti iz drugog nastavnog predmeta.
3. Povjerenstvo donosi odluku većinom glasova. Ako se radi o usmenom ispitu, Povjerenstvo će iznova ispitati i ocijeniti studenta u roku od 2 dana računajući od dana imenovanja povjerenstva.
4. Ako student ne pristupi usmenom ispitu u smislu st. 3. ovog članka, smatrat će se da je odustao od prigovora na ocjenu.
5. Pismeni ispiti moraju se čuvati 30 dana od dana održanog ispita. Pisani ispit ili pisani dio ispita neće se ponoviti pred povjerenstvom već će ga povjerenstvo ponovno ocijenit. Ocjena povjerenstva u povodu prigovora studenta je konačna.
6. Povjerenstvo je dužno voditi zapisnik o tijeku ispita koji mora sadržavati konačnu odluku o ocjeni. Zapisnik se dostavlja dekanu odnosno osobi koju ovlasti dekan.

**Odbijanje ocjene**

**Članak 58.**

1. Student koji nije zadovoljan prolaznom ocjenom na ispitu, pri čemu ne dovodi u pitanje ispravnost ocjene ili korektnost nastavnika, ima pravo usmeno od nastavnika ili pisanim podneskom na službenu adresu Fakulteta u roku od 2 dana od službenog priopćenja ocjene zatražiti ponovno polaganje ispita u sljedećem predviđenom ispitnom terminu.
2. U slučaju iz stavka 1. ovog članka, nastavnik uz ocjenu stavlja zabilješku „student odbio ocjenu"
3. Ocjena iz stavka 2. ovog članka ne smatra se konačnom, ali se uzima da je student iskoristio jedan od raspoloživih pokušaja polaganja ispita.
4. Na ponovljenom ispitu vrednuje se isključivo znanje prikazano na tom ispitu, bez uzimanja u obzir prethodne ocjene iz stavka 2. ovog članka, slijedom čega student može biti ocjenjen i nižom ocjenom, uključujući i neprolaznu.

**Ispitna evidencija**

**Članak 59.**

1. O uspjehu na ispitu vodi se službena evidencija sukladno Zakonu, Statutu Sveučilišta i važećem Pravilniku o vođenju evidencija o studentima visokih učilišta.
2. Prijavnice održanih ispita i ispunjene ispitne liste nastavnik je dužan predati studentskoj referadi u rok od pet radnih dana od dana održanog ispita, odnosno nastavnik je dužan unijeti ocjenu u ISVU u roku od pet radnih dana od dana završenog ispita.
3. U slučaju nepodudarnosti ocjene unijete u studentsku ispravu (indeks) i ISVU ocjena će se uskladiti pregledom ispitne knjige, studentske isprave (indeksa) i ISVU, a ocjenu će na temelju činjenica donijeti predmetni nastavnik.

**Status studenta s obzirom na godinu studijskog programa**

**Članak 60.**

1. Svaki redoviti i izvanredni student može biti u statusu: upisan na jednu godinu studijskog programa, ponavljač jedne godine studijskog programa ili u statusu mirovanja.
2. Ako je student upisao kolegije iz jedne ili više godina studijskog programa, može upisati višu godinu studija ako je u tekućoj akademskoj godini ostvario najmanje 40 ECTS bodova, pri čemu mu je ostalo najmanje 40 neostvarenih ECTS bodova iz svih godina studijskog programa tijekom studiranja.
3. Studentu kojemu je ostao nepoložen završni rad/ispit ili diplomski rad/ispit zajedno s odgovarajućim seminarom, ne smatra se ponavljačem završne godine studijskog programa.
4. Student u redovitom statusu ima pravo najviše jednom ponavljati svaku studijsku godinu.
5. Student je obvezan završiti studij najkasnije u roku koji je dvostruko dulji od trajanja studija.

**VI. OSIGURANJE KVALITETE**

**Osiguranje kvalitete nastave**

**Članak 61.**

Za osiguranje kvalitete studija zadužen je Odbor za unapređenje kvalitete čiji je rad reguliran posebnim aktom Sveučilišta i Fakulteta.

**Studentska evaluacija**

**Članak 62.**

Fakultet provodi studentsku evaluaciju putem studentske ankete ili na drugi primjeren način. Studentska evaluacija jedan je od oblika provođenja osiguranja kvalitete nastave. Rezultati ankete služe planiranju znanstveno-nastavne djelatnosti Fakulteta.

**VII. ZAVRŠETAK STUDIJA**

**Sveučilišni prijediplomski teološko katehetski studij**

**Članak 63.**

Sveučilišni prijediplomski teološko katehetski studij završava polaganjem svih ispita i izvršenjem svih ostalih studijskih obveza predviđenih studijskim programom, izradom završnog rada i polaganjem završnog ispita.

**Pisani završni rad**

**Članak 64.**

1. Završni rad se piše iz područja teologije ili srodnih znanosti koje su zastupljene u trogodišnjem prijediplomskom studiju.
2. Članom ispitnog povjerenstva može se imenovati nastavnik u zvanju docenta ili višem zvanju.
3. Završni rad, pisan znanstvenom metodom, treba sadržavati najmanje 30 autorskih kartica.
4. Student je dužan prijaviti naslov pisanog završnog rada i voditelja rada u Studentsku službu najmanje šest mjeseci prije završnog ispita.
5. Završni rad ocjenjuje voditelj rada, a prihvaća se samo pozitivno ocijenjen rad.
6. Završni se rad predaje u studentsku službu u tiskanom obliku, tvrdom uvezu u dva primjerka.
7. Student čiji je završni rad ocijenjen ocjenom nedovoljan (1) mora u sljedećoj akademskoj godini prijaviti novu temu završnog rada.

**Završni ispit**

**Članak 65.**

1. Završni je ispit javan.
2. Završni se ispit polaže pred tročlanim ispitnim povjerenstvom, od kojih je jedan član voditelj pisanoga rada, a predsjednika i drugog člana prema predmetnim područjima imenuje dekan.
3. Završili se ispit sastoji od izlaganja završnog pisanog rada i odgovora na jednu tezu po izboru ispitnog povjerenstva te na jednu tezu iz područja koje student sam bira, a koje je različito od područja iz kojeg je pisao završni rad.
4. Izlaganje završnog rada traje 15 minuta, a odgovaranje na pojedine teze po 20 minuta.
5. Završni ispit na sveučilišnom prijediplomskom sveučilišnom studiju može se ponoviti samo jedanput, a razmak između prvog i drugog polaganja ne smije biti manji od 60 dana.
6. Nadnevci završnog ispita utvrđeni su kalendarom nastave.

**Sveučilišni teološko katehetski studij**

**Članak 66.**

Sveučilišni diplomski teološko – katehetski studij završava izradom pisanoga rada i njegovom obranom.

**Diplomski rad**

**Članak 67.**

1. Diplomski se rad piše iz područja teologije ili srodnih znanosti koje su zastupljene u dvogodišnjemu diplomskom studiju.
2. Student je dužan prijaviti naslov diplomskoga rada i voditelja rada u Studentsku službu najmanje šest mjeseci prije diplomskog ispita.
3. Voditelj rada može biti nastavnik u zvanju docenta ili višemu zvanju.
4. Vanjski suradnik Fakulteta, izabran u znanstveno-nastavno zvanje ili umjetničko-nastavno zvanje može biti mentorom diplomskog rada. Ako je mentor vanjski suradnik, u slučaju kada se radi o temi izvan filozofsko-teološkog ili katehetskog područja, potrebno je imenovati i sumentora s Fakulteta.
5. Diplomski rad, pisan znanstvenom metodom, treba sadržavati najmanje 30 autorskih kartica.
6. Student je dužan prijaviti naslov diplomskoga rada i voditelja rada u Studentsku službu najmanje šest mjeseci prije diplomskog ispita. Diplomski rad ocjenjuje voditelj rada.
7. Nadnevci diplomskih ispita predviđeni su jedanput mjesečno tijekom akademske godine, a nalaze se u akademskoj knjižici.
8. Dva mjeseca prije diplomskog ispita student prijavljuje obranu u Studentsku službu.

**Diplomski rad – Sveučilišni filozofsko-teološki studij**

**Članak 68.**

1. Diplomski se rad piše iz teologije ili srodnih znanosti koje su zastupljene u petogodišnjem integriranom preddiplomskom i diplomskom sveučilišnom studiju.
2. Student je dužan prijaviti naslov diplomskoga rada i voditelja rada u Studentsku službu najmanje šest mjeseci prije diplomskog ispita.
3. Voditelj rada može biti nastavnik u znanstveno-nastavnom zvanju.
4. Vanjski suradnik Fakulteta, izabran u znanstveno-nastavno zvanje ili umjetničko-nastavno zvanje može biti mentorom diplomskog rada. Ako je mentor vanjski suradnik, u slučaju kada se radi o temi izvan filozofsko-teološkog ili katehetskog područja, potrebno je imenovati i sumentora s Fakulteta.
5. Diplomski rad, Pisan znanstvenom metodom, uz uvod, zaključak i popis literature, mora sadržavati najmanje 35 autorskih kartica.
6. Diplomski rad ocjenjuje voditelj rada, a prihvaća se samo pozitivno ocijenjen rad.
7. Diplomski se rad predaje u studentsku službu u tiskanom obliku, tvrdom uvezu te u dva primjerka.

**Članak 69.**

1. Obrana diplomskoga rada je javna.
2. Pristupnik predstavlja diplomski rad i odgovara na pitanja članova povjerenstva (3) vezana uz rad i izlaganje o njemu. Izlaganje traje 20 minuta a rasprave po 10 minuta.
3. Povjerenstvo po završetku ispita, na temelju ocjene diplomskoga rada i obrane rada sastavlja završnu ocjenu. Potom priopćuje studentu postignutu ocjenu diplomskog ispita.
4. Konačna ocjena studija dobiva se omjerom sveukupne ocjene studija, ocjene diplomskog rada i njegove obrane.

**Diplomski ispit – Sveučilišni filozofsko-teološki studij**

**Članak 70.**

1. Diplomskom ispitu može pristupiti student koji je odslušao i položio sve predmete iz previđenog studijskog programa te ima pozitivno ocijenjene seminarske radove.
2. Dva tjedna prije nadnevka diplomskog ispita student u Studentsku službu treba dostaviti:
* prijavnicu s ocjenom diplomskog rada
* dva primjerka tvrdo uvezanog diplomskog rada, od kojih je jedan s ocjenom voditelja
* potvrdu iz fakultetske knjižnice o razduženosti
* prijavnicu za diplomski ispit
* osobnu izjavu o svim ispunjenim uvjetima koji se traže za pristup diplomskom ispitu
* uplatnicu naknade za tiskanje diplome i dopunskih isprava.
1. Diplomski je ispit javan.
2. Dva mjeseca prije diplomskog ispita student prijavljuje ispit i odabrano područje za diplomski ispit, koje je različito od područja iz kojeg se je pisao diplomski rad.
3. Diplomski se ispit polaže pred tročlanim ispitnim povjerenstvom, čiji je nužni član voditelj pisanoga rada, a predsjednika i drugog člana prema predmetnim područjima imenuje dekan.
4. Predsjednik ispitnog povjerenstva može biti jedan od ispitivača, ali ne i voditelj pisanog rada.
5. Diplomski se ispit sastoji se od dva dijela. U prvom dijelu pristupnik predstavlja diplomski rad i odgovara na pitanja članova povjerenstva vezana uz rad i izlaganje o njemu. Izlaganje i rasprava traju po 10 minuta. Drugi se dio sastoji od odgovora na pitanja članova ispitnog povjerenstva iz dva studijska područja. Jedno studijsko područje predlaže student kod prijave diplomskog ispita, a drugo određuje dekanski kolegij, najduže tjedan dana nakon prijavljenog diplomskog ispita.
6. Student izvlači po jednu tezu iz oba područja i na svaku odgovara po 15 minuta.
7. Studijsko područje iz kojega je Pisan diplomski rad ne može biti područje za diplomski ispit.
8. U ispitu po tezariju pristupnik diplomskog ispita ima pravo jedanput zamijeniti izvučenu tezu nekom drugom, ali mu se time odgovor na nju može ocijeniti najvišom ocjenom vrlo dobar (4).
9. Po završetku ispita ispitno povjerenstvo, na temelju ocjene diplomskog rada, obrane rada i odgovora na teze, sastavlja završnu ocjenu koju priopćuje studentu po završetku ispita.
10. Ako pristupnik dobije negativnu ocjenu iz bilo kojeg dijela diplomskog ispita, ispit se proglašava neuspješnim.
11. Pristupnik koji nije položio diplomski ispit može ga ponoviti još samo jedanput i to tako da razmak između prvoga i drugoga nadnevka polaganja ispita ne smije biti manji od 60 dana.
12. Predsjednik povjerenstva dužan je ispuniti prijavnicu diplomskog ispita s konačnom ocjenom, potpisanu od svih članova povjerenstva i dostaviti je u Studentsku službu.

**Isprava o završetku studija**

**Članak 71.**

1. Po završetku preddiplomskog i diplomskog studija studentu se izdaje diploma o završetku studija.
2. Diploma se izdaje na hrvatskom jeziku. Na zahtjev studenta i o njegovu trošku diploma se može izdati na latinskom i na nekom od svjetskih jezika.
3. Uz diplomu studentu se izdaje i Dopunska isprava (*supplement*).

**Ukupna ocjena uspjeha na studiju**

**Članak 72.**

1. Ukupna ocjena uspjeha na studiju ovisi o ocjenama ispita svih predmeta, uključivo ocjenu završnog, odnosno diplomskog rada /i ispita/ i njima pripadajućih ECTS bodova.
2. Ukupna ocjena uspjeha na studiju utvrđuje se tako da se zbroje pojedinačne ocjene ispita svih predmeta iz stavka 1. ovog članka pomnožene s njima pripadajućim brojem ECTS bodova te se rezultat podijeli zbrojem ECTS bodova svih predmeta iz stavka 1. ovog članka.
3. Ukupna ocjena uspjeha u ispravama se iskazuje zaokruživanjem na drugu decimalu.

**Prijepis ocjena (ECTS bodova)**

**Članak 73.**

1. Prijepis ocjena je javna isprava kojom Fakultet pruža detaljne podatke o realiziranom programu (iskazanom i ECTS bodovima za svaki predmet) i postignutim rezultatima studenta.
2. Uspjeh studenta iskazuje se domaćim sustavom ocjena i ECTS sustavom ocjena. Na zahtjev studenta Fakultet izdaje prijepis ocjena na engleskom i latinskom jeziku. Obrazac za prijepis ocjena propisuje Senat Sveučilišta.

**Dopunska isprava o studiju**

**Članak 74.**

Dopunska isprava o studiju javna je isprava na hrvatskom i engleskom jeziku koja se prilaže diplomi ili drugom dokumentu o završenoj određenoj razini visokog obrazovanja radi pružanja detaljnog uvida u razinu, prirodu, sadržaj studija te sustav i pravila studiranja na Fakultetu. Sadržaj dopunske isprave propisuje Ministarstvo znanosti, a njezin oblik propisuje Senat Sveučilišta.

**Javna promocija**

**Članak 75.**

1. Studentu se isprave o završenoj razini visokog obrazovanja u pravilu svečano uručuju na javnoj promociji.
2. Diplomu te dopunsku ispravu o studiju na javnoj promociju studentu uručuje dekan ili osoba koju on ovlasti.
3. Student može u studentskoj službi preuzeti isprave o završenom studiju, ali ne prije javne promocije.

**VIII. STRUČNO USAVRŠAVANJE ZA POTREBE CJELOŽIVOTNOG UČENJA**

**Programi stručnog usavršavanja za potrebe cjeloživotnog učenja**

**Članak 76.**

1. Fakultet može ustrojiti programe stručnog usavršavanja za potrebe cjeloživotnog učenja kojima se stječu kompetencije usklađene sa standardom zanimanja ili skupom kompetencija i standardom kvalifikacije ili skupom ishoda učenja iz Registra Hrvatskog kvalifikacijskog okvira.
2. Programi stručnog usavršavanja iz st. 1. ovog članka mogu se organizirati kroz formalno, neformalno i informalno učenje.
3. Cjeloživotno učenje može se organizirati korištenjem postojećih aktivnosti koje se organiziraju i izvode unutar sveučilišnih studija koji se izvode na Fakultetu.
4. Formalni dio cjeloživotnog učenja može biti organiziran u vidu zasebnih aktivnosti ili kao dio postojećeg studija (npr. cjelokupne aktivnosti kolegija ili skupina kolegija). U slučaju izvršenja svih obveza pristupniku koji je upisao određene aktivnosti izdaje se odgovarajuća isprava o stečenim znanjima, vještinama i kompetencijama.
5. Neformalni dio cjeloživotnog učenja može biti organiziran u vidu zasebnih aktivnosti ili kao dio postojećeg studija na Fakultetu (npr. nastavni dio kolegija ili skupine kolegija).Pristupnik koji je upisao pohađanje nastavnih obveza ne dokazuje stjecanje znanja, vještina i kompetencija te mu se izdaje odgovarajuća isprava samo o pohađanju nastavnog dijela, s naglaskom da nije izvršen postupak dokazivanja stjecanja predviđenih znanja, vještina i kompetencija.
6. Informalni dio cjeloživotnog učenja je stjecanje određenih općih ili specifičnih kompetencija na radu ili bilo koji drugi sličan način. Za pristupnike koji žele potvrditi svoja znanja, vještine i kompetencije stečene informalnim učenjem organizira se ispit ili neki drugi postupak dokazivanja njihovog stjecanja. U slučaju uspješnog dokazivanja, pristupniku se izdaje odgovarajuća isprava o stečenim znanjima, vještinama i kompetencijama.

**IX. ZAKLJUČNE ODREDBE**

**Članak 77.**

Participacija studenata u školarini, izdavanje dopunskih završnih isprava i način vrednovanja studenata regulirani su nadležnim sveučilišnim Pravilnikom i drugim provedbenim propisima.

**Članak 78.**

Stupanjem na snagu ovog Pravilnika prestaje važiti Pravilnik o studiranju na Katoličkom bogoslovnom fakultetu Sveučilišta u Splitu od 10. prosinca 2020.

**Članak 79.**

1. U slučaju da se pojedine odredbe ovog Pravilnika pokažu neusklađene ili suprotne s višim pravnim aktom, primjenjuju se odredbe neposredno višega akta.
2. Ovaj Pravilnik Stupa na snagu odobrenjem velikog kancelara i osam dana nakon objave na oglasnoj ploči Fakulteta.

KLASA:

UR.BROJ:

Tajnik Fakulteta: Dekan Fakulteta:

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ante Jukić, mag. iur. Izv. prof. dr. sc. Šimun Bilokapić

Fakultetsko vijeće usvojilo je Pravilnik o studiranju na Katoličkom bogoslovnom fakultetu Sveučilišta u Splitu na -- redovitoj sjednici održanoj --. --. 2025. Veliki kancelar odobrio je Pravilnik --. -- 2025. pod br. --/2025 -VK.